SET บ่ายยืนบวก โบรกฯ แนะสอย 7 หุ้นเด่นมีปัจจัยหนุน
SET บ่ายยืนบวก พร้อมให้แนวรับ 1,585 แนวต้าน 1,595 จุด โบรกฯ แนะสอย 7 หุ้นเด่นมีปัจจัยหนุน นำโดย AOT, KBANK, TMB, KKP, MC, BEAUTY และ BJC
8 ก.พ. 2560

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (8 ก.พ.) ปรับตัวขึ้นได้ดีกว่าตลาดภูมิภาคที่เช้านี้ส่วนใหญ่จะติดลบ เหตุกังวลนโยบาย”ทรัมป์” และค่าเงิน ขณะที่ตลาดหุ้นไทยได้แรงหนุนจากแรงซื้อเข้ามาในกลุ่มโรงแรม-ท่องเที่ยว จากประเด็นครม.ต่ออายุยกเว้นค่าธรรมเนียมวีซ่านักท่องเที่ยวต่างชาติ รวมถึงมีแรงซื้อหุ้นกลุ่มสื่อสารหลังมีความคืบหน้าการหาพันธมิตรร่วมใช้คลื่น 2300 MHz ของทีโอที ทำให้หนุนดัชนีฯ ซึ่งเพียงแค่หุ้น AOT และ ADVANC ปรับขึ้นก็หนุนตลาดฯได้แล้ว เพราะเป็นหุ้นที่มีมาร์เก็ตแคปใหญ่ ขณะที่กลุ่มพลังงานปรับฐาน บ่ายนี้ตลาดฯน่าจะยังสดใสต่อเนื่อง พร้อมให้แนวรับ 1,585 แนวต้าน 1,595 จุด
นายกิติชาญ ศิริสุขอาชา ผู้อำนวยการฝ่ายวิเคราะห์หลักทรัพย์รายย่อย บล.ซีไอเอ็มบี (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นได้ดีกว่าตลาดหุ้นในภูมิภาคเอเชียที่ส่วนใหญ่จะติดลบ เนื่องจากกังวลนโยบายของนายโดนัลด์ ทรัมป์ ประธานาธิบดีสหรัฐ และค่าเงิน
ขณะที่ตลาดหุ้นไทยได้แรงหนุนจากแรงซื้อที่เข้ามาในหุ้นกลุ่มโรงแรม และการท่องเที่ยว หลังจากที่คณะรัฐมนตรี (ครม.) ต่ออายุยกเว้นค่าธรรมเนียมวีซ่านักท่องเที่ยวต่างชาติ และยังได้แรงซื้อเข้ามาที่หุ้นในกลุ่มสื่อสารหลังมีความคืบหน้าที่บมจ.ทีโอที เปิดหาคู่ค้าในการให้บริการคลื่น 2300 เมกะเฮิร์ตซ์ (MHz) ทำให้ไปช่วยหนุนดัชนีหุ้นไทยในเช้านี้ ทั้งนี้เพียงแค่การขึ้นของหุ้น AOT และ ADVANC ก็ทำให้ตลาดฯบวกได้แล้ว เพราะหุ้นสองตัวนี้เป็นหุ้นที่มีมาร์เก็ตแคปใหญ่ ขณะที่หุ้นในกลุ่มพลังงานยังปรับฐาน แนวโน้มการลงทุนในช่วงบ่ายนี้ ตลาดฯน่าจะยังสดใสต่อเนื่อง พร้อมให้แนวรับ 1,585 จุด ส่วนแนวต้าน 1,595 จุด
 
บล.ธนชาต ระบุในบทวิเคราะห์ (8 ก.พ.) SET ยังแข็งแกร่ง นำโดยหุ้นกลุ่มสื่อสาร แม้หุ้นกลุ่มพลังงานปรับลดลงตามราคาน้ำมัน อย่างไรก็ดีแรงซื้อหุ้นกลุ่มสื่อสารรอรับปันผล ของ ADVANC INTUCH รวมไปถึง AOT ก่อนแตกพาร์ วันพรุ่งนี้ หนุน SET ปรับสูงขึ้นต่อเนื่อง ประเมินแนวต้านระยะสั้นที่ 1,592 จุด ขณะที่เป้าหมายระยะสัปดาห์อยู่ที่ 1,620/1,650 จุด เหมือนเดิม แนะนำ “ซื้อ” AOT KBANK TMB KKP MC BEAUTY BJC
ในขณะเดียวกัน แนะนำ”ซื้อ” MC โดยได้รับผลดีจากการบริโภคฟื้นตัว กำไรกลับมาโต 16% ปีนี้: เราคาดว่ากำไร MC จะกลับมาขยายตัวแกร่ง 16% ปีนี้ หลังจากซบเซาต่อเนื่องในช่วง 3 ปีที่ผ่านมา และแนะนำ “ซื้อ” ด้วยเป้าหมายพื้นฐาน 19.0 บาท จาก 1) กำไร MC กลับมาเติบโตอีกครั้ง 16-14% ในปี 2560-61 จากการบริโภคภายในประเทศเร่งตัวขึ้น โดยเฉพาะรายได้ภาคการเกษตรปีนี้คาดว่าจะเติบโตดีเนื่องจากราคาสินค้าเกษตรปรับสูงขึ้น ขณะที่ปริมาณการผลิตเพิ่มขึ้นด้วยเช่นเดียวกันโดยเฉพาะการปลูกข้าว 2) PE 14 เท่าและ PEG 0.9x ต่ำกว่าค่าเฉลี่ยกลุ่มค้าปลีก ที่ 26.4x และ PEG 1.35x มาก และ 3) ฐานะทางการเงินแข็งแรงด้วยสถานะเงิดสดสุทธิ และคาดว่าจะให้ผลตอบแทนจากเงินปันผล 5.3-6.5% ในปี 2560-2561 ขณะทีทางเทคนิคมีจังหวะปรับขึ้น เป้าหมายระยะสั้น 17 หรือ 17.6 บาท
 
สรุปหลักทรัพย์ที่มีมูลค่าการซื้อขายสูงสุด 5 อันดับ ได้แก่
ADVANC  มูลค่าการซื้อขาย 2,638.43 ล้านบาท ปิดที่ 168.00 บาท เพิ่มขึ้น 4.50 บาท
AOT     มูลค่าการซื้อขาย 2,085.70 ล้านบาท ปิดที่ 420.00 บาท เพิ่มขึ้น 8.00 บาท
TRUE    มูลค่าการซื้อขาย 1,696.98 ล้านบาท ปิดที่   6.40 บาท เพิ่มขึ้น 0.20 บาท
INTUCH  มูลค่าการซื้อขาย   988.68 ล้านบาท ปิดที่  55.00 บาท เพิ่มขึ้น 1.25 บาท
PTL     มูลค่าการซื้อขาย   729.00 ล้านบาท ปิดที่  15.10 บาท เพิ่มขึ้น 0.10 บาท